钦定古今图书集成/明伦汇编/官常典/第487卷 > 张𣽂
## 钦定古今图书集成/明伦汇编/官常典/第487卷 > 张𣽂

按《隋书》本传，“𣽂字文懿，自云清河人也。家于淮阴，好
读兵书，尤便刀楯。周世，乡人郭子翼密引陈寇，𣽂父
双欲率子弟击之，犹豫未决，𣽂赞成其谋，竟以破贼。
由是以勇决知名。起家州主簿。高祖作相，授大都督，
领乡兵。贺若弼之镇寿春也，恒为间谍，平陈之役，颇
有功焉。进位开府仪同三司，封文安县子，邑八百户”，
赐物二千五百段，粟二千五百石。岁馀，率水军破逆
贼竽子游于京口、薛子建于和州。征入朝，拜大将军。
高祖命升御坐而宴之，谓𣽂曰：“卿可为朕儿，朕为卿
父。今日聚集，示无外也。”其后赐绮罗千匹，绿沉甲，兽
文具装。寻从杨素征江表，别破高智慧于会稽、吴世
华于临海。进位上大将军，赐奴婢六十口，缣彩三百
匹。历抚、显、齐三州刺史，俱有能名。开皇十八年，为行
军总管，从汉王谅征辽东。诸军多物故，𣽂众独全。高
祖善之，赐物二百五十段。仁寿中，迁潭州总管。在职
三年，卒。有子孝廉。